Die Ou Testament-teks wat ons lees, is ook in die lewe, in Israel se lewe gedrenk. Israel se wysheidsboeke (Spreuke, Job, Prediker) was byvoorbeeld ‘n radikale nadenke oor die lewe: oor die sin en die vreugdes daarvan, oor die maniere waarop gelewe moes word asook die gevolge van wyse en dwase gedrag, oor lyding en die rol van God, oor sinloosheid en die lekker van die lewe. Israel se wyses het denkend met hulle werklikheid omgegaan en hulle nooi ons om dieselfde te doen (vgl Zenger 2008:329-334).
Wie dus die wysheidsboeke bestudeer, is baie naby aan die lewe, die praktyk, die konteks. Wie die wysheidsboeke sy eie maak, verkry ‘n wonderlike dimensie op die gewone alledaagse lewe. Wie met die Ou Testament besig is, is teologies-prakties met die lewe, met elke dag se spanninge, stryd om oorlewing en nog baie ander lewensvrae besig.